游白馬寺逢安心上人
作者：釋德洪
朝代：宋

paragraphs: 繖蓋山前曾卓錫，晉安王初造禪室。
水火定成人未知，部曲不前馬辟易。
牀邊卧虎如睡犬，王雖及門不敢入。
冰雪親瞻道德容，再拜平生願心息。
兩泉俱出雌雄龍，玉殻靈龜蛇五色。
聦禪笑傲賢王喜，魚龜乃能就掌食。
高風乾沒五百年，依舊雲山如夙昔。
雨中來遊春已老，忽見江南少年客。
坐中偶生鄉井心，想見禪山倚天碧。
清境幽閒欣可名，偶然得句因題壁。